REPUBLIKA SRBIJA

NARODNA SKUPŠTINA

Odbor za Kosovo i Metohiju

15 Broj: 06-2/106-18

23. maj 2018. godine

B e o g r a d

Z A P I S N I K

 DEVETE SEDNICE ODBORA ZA KOSOVO I METOHIJU

ODRŽANE 21. MAJA 2018. GODINE

Sednica je počela u 11,10 časova.

 Sednici su prisustvovali članovi Odbora: Milovan Drecun, Goran Bogdanović, Jelena Mijatović, prim. dr Milovan Krivokapić, Aleksandar Čotrić, Tanja Tomašević Damnjanović, Zvonimir Stević, Božidar Delić, Miljan Damjanović, Gordana Čomić, Boško Obradović i Slaviša Ristić.

Sednici Odbora su prisustvovali zamenici odsutnih članova Odbora: Dragana Kostić (Mirko Krlić član), Aleksandar Marković (Miodrag Linta član) i Sonja Vlahović (Miroslav Lazanski član).

Sednici Odbora nisu prisustvovali: Hadži Milorad Stošić, zamenik člana (član nije izabran) i Jasmina Nikolić, zamenik člana (član nije izabran).

Pored članova Odbora sednici su prisustvovali i narodni poslanici: Dragan Veljković, Dragomir Karić, Snežana Paunović, Zoran Radojičić i mr Dejan Radenković.

Sednici su prisustvovali: Dušan Kozarev, zamenik direktora Kancelarije za Kosovo i Metohiju i Predrag Nikolić, savetnik u Kancelariji za Kosovo i Metohiju i zamenik oficira za vezu pri Misiji Evropske unije.

Sednici su prisustvovali i: Vaso Jelić, načelnik Kosovskomitrovačkog okruga, Jovica Budurić, načelnik Prizrenskog okruga i Radovan Stojković, načelnik Kosovskopomoravskog okruga, kao i predsednici i član privremenih organa opština: Srđan Nikolić - Vitina, Aca Mišić - Vučitrn, Mališa Đurić - Istok, Slađan Jordanović - Kosovska Kamenica, Milomir Jokić - Srbica, Radoš Mihajlović – Leposavić, Miloš Dimitrijević – Peć, Goraždevac i Božidar Dejanović, gradonačelnik Klokota-Vrbovac.

Sednici je prisustvovala i Maniša Doig (Maneesha Doing), savetnik za politička pitanja, predstavnik Kancelarije Ujedinjenih nacije u Beogradu.

Pre prelaska na usvajanje predloženog dnevnog reda, predsednik je podsetio članove i zamenike članova Odbora na čl. 82. i 92. Poslovnika Narodne skupštine koji regulišu način dopune predloženog dnevnog reda.

 Na predlog predsednika Odbora, većinom glasova (osam „za“, dva „protiv“, uzdržanih „nije bilo“) usvojen sledeći:

D n e v n i r e d

1. Razmatranje Izveštaja o radu Kancelarije za Kosovo i Metohiju za period januar–decembar 2017. godine, koji je podnela Kancelarija za Kosovo i Metohiju (15 Broj 02-4124/17 od 26. aprila 2018. godine);

2. R a z n o.

Pre prelaska na rad po utvrđenom dnevnom redu, Odbor je većinom glasova (sedam „za“, jedan „protiv“, jedan „uzdržan“) i sa primedbom na tekst zapisnika, od strane Zvonimira Stevića, člana Odbora (primedba: na tematskoj sednici Odbora potrebno je usvojiti i prealizovati predlog mera ili zaključaka), usvojio zapisnik Šeste sednice Odbora, održane 27. septembra 2017. godine. Takođe, Odbor je većinom glasova (osam «za», nije bilo protiv, nije bilo uzdržanih) i bez primedbi usvojio zapisnik Sedme sednice Odbora, održane 3. oktobra 2017. godine.

Predsednik je podsetio Odbor da se pridržava uobičajne prakse koja se tiče vremena za raspravu i da Odbor radi po Poslovniku Narodne skupštine, kao i do sada, a saglasno članu 75. Poslovnika Narodne skupštine.

Prva tačka dnevnog reda **– Razmatranje Izveštaja o radu Kancelarije za Kosovo i Metohiju za period januar–decembar 2017. godine, koji je podnela Kancelarija za Kosovo i Metohiju (15 Broj 02-4124/17 od 26. aprila 2018. godine)**

Pre prelaska na rad po dnevnom redu predsednik je informisao prisutne da održavanje sednice ima za cilj da Odboru i narodnim poslanicima Kancelarija za Kosovo i Metohiju predstavi godišnji Izveštaj o svom radu, kao i do sada što je činila, a saglasno čl. 59. i 229. Poslovnika Narodne skupštine. Takođe, podsetio je članove odnosno zamenike članova Odbora da im je Materijal odnosno Izveštaj za ovu tačku dnevnog reda dostavljen putem elektronske pošte (26. aprila i 15. maja 2018. godine) i u štampanom obliku (26. aprila 2018. godine) podeljen po poslaničkim grupama, tako da su imali prilike da se sa sadržinom materijala za sednicu blagovremeno upoznaju.

Uvodno predstavljanje Izveštaja podneo je Dušan Kozarev, zamenik direktora Kancelarije za Kosovo i Metohiju.

Polazeći i uvažavajući najbolje principe dosadašnje prakse, ukazao je da podnošenje Izveštaj ima za cilj da izvesti o delovanju Kancelarije na terenu i da prikaže način korišćenja opredeljenih sredstava iz budžeta Republike Srbije za određene namene. Smatra da je Izveštaj dostigao veći stepen jasnoće, konciznosti, preciznosti i sadržajnosti u odnosu na predhodne izveštaje i na taj način bolje omogućuje da se sagleda sve ono sa čime se Kancelarija součavala u periodu od 1. januara do 31. decembra 2017. godine. Osvrnuo se na najznačajnije okolonosti i dostignuća sa kojima se Kancelarija susrela u izveštajnom periodu, kao i na aktivnosti koje je Kancelarija sprovela. Istakao je da je, na terenu, povećan pritisak na institucije Republike Srbije na srpsku zajednicu, naročito u sredinama u kojima živi srpsko stanovništvo, zatim ukazao je i na inteziviranje i jačanje napora Privremenih institucija samouprave u Prištini i njihovih partnera da se na pojedinim poslovima i aktivnostima insistira više na međunarodnom planu pa je samim tim i dijalog Beograda i Prištine u Briselu bio opterećen i teži za vođenje. Pohvalio je povećene lagodnosti, u smislu kompetentnosti, teritorije i stanovništva naročito u četiri opštine na severu Kosova i Metohije, zatim osvrnuo se i na uspeh što su zadržane, u punom kapacitetu, institucije Republike Srbije, uprkos prisutnim izazovima i pretnjama istakao je da okruzi i opštine su nastavile da rade na prostoru Kosova i Metohije. Takođe, pohvalio je stalna unapređenja tehnologije, unapređenja u oblasti zdravstva i obrazovanja, u oblasti socijalne pomoći, u oblasti podrške javnim službama odnosno medijima, u oblasti zaštite kulturne baštine, zatim u oblasti kulture i pomoći Srpskoj Pravoslavnoj Crkvi, sa posebnim osvrtom na pohvalu u pogledu oživljavanja pojedinih mesta a sve u cilju da se stvori još bolji standard za život građana na Kosovu i Metohiji. Istakao je da je posebno ponosan na oblast privrede i ekonomskog razvoja, kao i na infrastrukturne projekte koje je Kancelarija ostvarila u izveštajnom periodu (nastavak realizacije projekta Sunčana dolina, realizacija projekta Rajska banja, održavanje elektroenergetskog sistema - brana Gazivode i održavanje Rudarsko-metalurško-hemijski Kombinat Trepča).

Ukazao je da Kancelarija nastavlja da zastupa pripadnike srpske zajednice na Kosovu i Metohiji u oblasti pravosuđa, ljudskih prava i imovinsko-pravnih pitanja, imajući u vidu da su oni uglavnom meta političkog progona u procesima koje vode Privremene institucije samouprave u Prištini protiv njih. Osvrnuo se i na nasleđeni problem koji se tiče poslova u oblastima pravne podrške lokalnim samoupravama na teritoriji Autonomne pokrajine Kosovo i Metohija, ističući da Kancelarija intezivno radi na rešavanju problema u skladu sa zakonima Republike Srbije. Posebno se osvrnuo na pitanje povratka i opstanka Srba na Kosovu i Metohiju, ukazujući da je to pitanje veoma teško i da je, s tim u vezi, prisutna opstrukcija. Ukazao je da je prisutan kontinuitet u poslovima međunarodne saradnje sa međunarodnim misijama (UNMIK, KFOR, OEBS) na teritoriji AP Kosovo i Metohija, a osvrnuo se i na implementaciju sporazuma Beograda i Prištine iz Brisela, kao i na pregovaračko Poglavlje 35 i na tabelarni prikaz, sa finansijskim elementima iz izveštajnog perioda.

U diskusiji su učestvovali članovi i zamenici članova Odbora: Milovan Drecun, Miljan Damjanović, Slaviša Ristić, Goran Bogdanović, Božidar Delić, Gordana Čomić, prim. dr Milovan Krivokapić, Zvonimir Stević, Boško Obradović, Aleksandar Marković, kao i Miloš Dimitrijević, predsednik Privremenog organa opštine Peć-Goraždevac i Dušan Kozarev, zamenik direktora Kancelarije.

Tokom diskusije članovi Odbora su pohvalili Izveštaj, uz ocenu da je detaljan i sveobuhvatan, a takođe je pohvaljen i rad Kancelarije za Kosovo i Metohiju, kao i aktivnosti koje obavlja a tiču se organizacije kulturnih manifestacija koje se održavaju na Kosovu i Metohiji, zatim pozdravljena je dodeljena pomoć Kliničko- bolničkom centru u Kosovskoj Mitrovici u vidu nove i moderne tehnike i aparata, zatim istaknuta je velika pomoć i podrška koju Zavodu za javno zdravlje dobija od Kancelarije. Bilo je i reči pohvale zbog izgradnje novih infrastrukturnih objekata na teritoriji Kosova i Metohije (npr: Banska-banja), a posebna podrška je pružena oficiru za vezu jer uspešno obavlja komunikaciju sa EULEKS-om - carina i rešava oslobađanje dažbina robe iz donacije, na administrativnim prelazima, a koje se tiču oblasti zdravstva. S druge strane, u diskusiji je izneto mišljenje da je situacija na Kosovu i Metohiji stabila i teška, uz ocenu da Republika Srbije i Kancelarija ulažu napore da se ona poboljša. Mišljenja su da je neophodno rešiti problem koji se tiče toga da je procenat srpskog stanovništava na Kosovu i Metohiji, odnosno na severu Kosova i Metohije, u poslednje dve godine manji, pa s tim u vezi, potrebno je posebno pažnu posvetiti povratku raseljenih sa prostora Kosova i Metohije, kao i održivi opstanak srpskog stanovništva, uz ocenu da međunarodni faktor koji je prisutan na teritoriji Kosova i Metohije po tom pitanju nije pokazao zavidne rezultate. Takođe, izneti su i primeri sa terena koji se odnose na radnike Privredne komore Kosova i Metohije koji se nalaze u ne zavidnom položaju i ugrožena im je egzistencija, zatim osvrnuli su se i na srpske sudove na Kosovu i Metohiji koji su u 2017. godini integrisani u tzv. kosovski sistem. Bilo je i reči o tome da se u izveštajnom periodu ne vidi ulaganje Republike Srbije na prostoru Kosova i Metohije za projekte koji su oznečeni stepenom tajnosti (npr: postavljene kamere na severu Kosova i Metohije – projekat označen stepenom tajnosti), pa s tim u vezi mišljenja su da Izveštaj nije na adekkvatan način transparentan. Naime, mišljenja su da u Izveštaju treba da bude više reči o oblasti zdravstva i zapošljavanja odnosno radno-pravni sporovi (zašto su izgubljeni sporovi), imajući u vidu da su to oblasti sa problemom koji zaslužuje posebnu pažnju. S tim u vezi, predloženo je da u narednim izveštajima koje Kancelarije podnosi Odboru budu taksativno nabrojani materijalni troškovi po oštinama na Kosovu i Metohiji, po oblastima i kriterijumima.

Diskutovalo se i o određenim delovima iz izveštajnog perioda a koji se odnosi na transfer sredstava za razvoj infrastrukture, zatim na deo finansijskog izveštaja sa tabelarnim prikazom koji se odnosi na usluge po ugovoru i na opredeljena sredstva, kao i o tome da su sredstva iz budžeta predviđena za Kancelariju za Kosovo i Metohiju mala za život i rad srpskog stanovnništa na tim prostorima. Naime, rečeno je da u Izveštaju nedostaje detaljno predstavljanje, po stavkama, budžetskih sredstava koja su namenjena za Srbe i druge manjine koji žive na Kosovu i Metohiji, jer u buduće može da se javi problem da u jednom trenutku neformalno na kojima počiva rad i finansiranje Kancelarije bude ne održivo, odnosno izneto je mišljenje da se može proceniti kada će nastupiti trenutak ne održivosti, pa s tim u vezi da se razgovara na skupštinskom nivou, a imajući u vidu da srpsko stanovništvo na Kosovu i Metohiji živi i zavisi od budžeta Republike Srbije.

Članovi Odbora su tokom diskusije postavili sledeća pitanja:

* da li je projekat odnosno objekat koji se gradi na jezeru Gazivode, objekat posebne namene i da li nosi oznaku stepena tajnosti;
* koja je cena brendiranog voza na relaciji Beograd – Kosovska Mitrovica;
* u kojoj fazi izgradnje je vodovod za stanovnike opština Kosovska Mitrovica, Zvečan i Zubin Potok;
* koja je strateška uloga ispostave Kancelarije za Kosovo i Metohiju u Kraljevu i na koji način fukcioniše prava služba, imajući u vidu prisustvo imovinsko-pravnih i drugih problema sa kojim se Srbi na Kosovu i Metohiju suočavaju;
* zašto se iz tabelarnog prikaza finansijskog izveštaja vidi da Kancelarija nije utrošila određena sredstva koja su namenjena građanima Kosova i Metohije a predviđena su budžetom Republike Srbije.

Polazeći od pregovarčkog Poglavlja 35 za koje je nadležna Kancelarija za Kosovo i Metohiju, kao i direktor Kancelarije, upućena je kritika što u ponetom Izveštaju nije detaljnije predstvljena aktivnost, primena, realizacija i podrška Poglavlju 35. kao i to da u izveštajnom periodu nedostaje politička dimenzija Kosova i Metohije.

Tokom diskusije je predloženo, a predsednik Odbora se složio, da je potrebno da se u narednom periodu održi sednica na kojoj bi se Odbor informisao o toku procesa normalizacije odnosa - napretku dijaloga Beograd i Prištine koji se vodi u Briselu, kao i o aktivnostima u vezi sa pregovaračkim Poglavljem 35. Takođe su se složili da je potrebno da se u narednom periodu održi i tematska sednica Odbora o održivom opstanku i povratku raseljenik sa prostora Kosova i Metohije, kao i da je potrebno, da na nekoj od narednih sednica, prisustvuju i predstavnici Upravljačkog tima za izradu Statuta zajednice srpskih opština kako bi informisali Odbor o toku i dinamici izrade statuta.

Na kraju diskusije narodni poslanik Aleksandar Marković, zamenik člana Odbora je ukazao na povredu člana 107. Poslovnika Narodne skupštine tokom diskusije, a predsednik Odbora je, s tim u vezi, pozvao prisutne da poštuju Poslovnik Narodne skupštine.

Dušan Kozarev zamenik direktora Kancelarije je tokom diskusije dao odgovore na postavljena pitanja, pojasnio trenutnu situaciju radnika Privredne komore Kosova i Metohije i obrazložio pojedine delove iz Izveštaja, kao i delove iz tabelarnog prikaza finansijskog izveštaja po stavkama.

Na kraju diskusije, a na predlog predsednika, Odbor za Kosovo i Metohiju je većinom glasova (10 «za», jedan «protiv», jedan «uzdržan») prihvatio Izveštajo radu Kancelarije za Kosovo i Metohiju za period januar–decembar 2017. godine, koji je podnela Kancelarija za Kosovo i Metohiju (15 Broj 02-4124/17 od 26. aprila 2018. godine).

Predsednik je obavestio da će Odbor, na osnovu čl. 59. i 229. Poslovnika Narodne skupštine, podneti Izveštaj Narodnoj skupštine o prihvatanju Izveštajo radu Kancelarije za Kosovo i Metohiju za period januar–decembar 2017. godine, koji je podnela Kancelarija za Kosovo i Metohiju.

Druga tačka dnevnog reda – **R a z n o**

 U diskusiji su učestvovali članovi Odbora: Milovan Drecun, Miljan Damjanović i Boško Obradović.

 Narodni poslanik Miljan Damjanović, član Odbora je informisao prisutne da je 30. maja 2018. godine, u Beogradu planirano da se organizuje kulturna manifestacija u organizaciji Inicijative mladih za ljudska prava i tom prilikom istakao da organizacija deluje i objavljuje materijale koje ukazuju da je politička organizacija koja ima za cilj, s jedne strane, da podržava lobističko delovanje nezavisnosti Kosova i Metohije, a s druge strane protiv je Republike Srbije i njenih interesa. S tim u vezi, mišljenja je da je potrebno da Republika Srbije odnosno Kancelarija za Kosovo i Metohiju, kao i Odbor za Kosovo i Metohiju se oglase po tom pitanju, u vidu inicijative ili predloga, povodom političkog delovanja pomenute ogranizacije i eventualno zabrane planirani skup.

Tim povodom narodni poslanik Milovan Drecun, predsednik Odbora je ocenio da stavove koje je u javnosti iznela organizacija Inicijativa mladih za ljudska prava smatra neprihvatljivim i protivnim interesima Republike Srbije, a da Odbor u okviru svojih poslovničkim mogućnosti ne može da zabrani održavanje skupova, manifestacija i drugih dešavanja, već na skupštinskom nivo razgovara po tom pitanju i drugim aktuelnim pitanjima.

Narodni poslanik Boško Obradović, član Odbora smatra da budući status Kosova i Metohije je važna tema o kojoj Odbor treba da se bavi aktivnije i ukazao je da će za svaku narednu sednicu Odbora da predloži da sednica počne presekom trenutnog stanja razgovora o budućem statusu Kosova i Metohije. S druge strane izneo je i predlog da predsednik Odbora, svojim autoritetom, inicira da Odbor dobije presek političkog stanja povodom pitanja Kosova i Metohije od strane onih koji trenutno pregovaraju o Kosovu i Metohiji i koji trebaju Odboru da podnesu izveštaj.

Sednica je završena u 14,00 časova.

**Sastavni deo ovog zapisnika čini prepis obrađenog tonskog snimka, vođen na sednici Odbora.**

 SEKRETAR ODBORA PREDSEDNIK ODBORA

 Jelena Đorić Milovan Drecun